Høgmo: - Jeg tror vi kan flytte fjell
Det tror han i hvert fall selv. - De aller fleste spillerne på landslaget har bare så vidt begynt å vise hva som bor i dem, mener Høgmo. På vei til Hammerfest fredag, for å snakke om prestasjonskultur for næringslivet i NFF-sponsor Statoils regi, måtte han snu i Tromsø. Sterk vind stengte flyplassen i Hammerfest. Det ble første fly tilbake til Gardermoen, både for VG og landslagssjefen. Høgmo snur ikke lett. Da resultatene var på europeisk bunnivå, med én seier på tolv kamper, var han fortsatt lojal mot filosofien sin. Da seirene kom, mot Malta og Bulgaria, stilnet kritikerne.En personlig revansj? Ikke ifølge Høgmo. Han har vært opptatt av utvikling. Det har faktisk vært en tilfredsstillelse å stå i det løpet, forteller han. Flyplassdialogene i går, både i Tromsø og på Gardermoen, handlet om kritikken Høgmo har fått, hvordan han har opplevd opp- og nedturer og fremtidens Norge. - Stå på! Ikke skift retning! Fortsett med det du har begynt på! Det har vært mantra, og det er jeg glad for. Selv om det fra mediehold har vært kritikk, så har jeg møtt mange som sier at vi skal stå ved den linjen vi har valgt, forteller Høgmo. 54-åringen fra Gratangen i Troms har fått på pukkelen her i VG for å bruke ord, for eksempel «sideforskyvningsdimensjon», de færreste forstår. - Det brukte jeg svært lite energi på, og jeg så vel egentlig litt humoristisk på det, sier han om VGs Knut Espen Svegaardens kommentar.Høgmo humrer godt av det hele. På tomannshånd fremstår han virkelig folkelig - både i væremåte og ordvalg. - Men han har vel et poeng når man skal snakke fotball til folket? - Vi snakker til folket gjennom måten vi spiller fotball på, det er alfa omega for meg. Noen ganger kan Høgmo fremstå i overkant optimistisk på vegne av norsk fotball. - Jeg leter etter muligheter. Det er min grunnleggende filosofi. Jeg vil hele tiden forsterke det som er bra, og lete etter forbedringspotensial. Jeg er svært opptatt av å være kritisk. Vi ønsker å forbedre oss i alle spillets faser, sier Høgmo. - Etter England-kampen (0-1-tap) mente Kjetil Rekdal at du var så positiv at det gikk over i fantasi ... - Igjen: Når vi slipper til to målsjanser på Wembley, holder på å vinne den kampen og King har et lite gjennombrudd, så er jeg opptatt av det. - Hvis du hadde vært ekspert i studio, så hadde du nok sagt noe annet. Det har vel litt med roller å gjøre? - Du, det var utrolig klokt sagt. Vi har ulike roller. Og når du sitter som ekspert eller er journalist, så er deres jobb å stille kritiske spørsmål. Vi kommer inn på dokumentaren om Zlatan Ibrahimovic, som forteller hvor hardt han tror på at han skal få til noe, for eksempel en pasning - selv om det ikke er den enkleste løsningen. - Det er derfor jeg leser diktet til Jesse Owens: «If you think you are beaten ...». Jeg tror vi kan flytte fjell i fremtiden. Disse spillerne har et sånt potensial at de kan flytte fjell. Det er derfor vi har valgt en hard vei og vist at vi kan stå i det.
Per-Mathias Høgmo (54) ble stoppet av uvær i Nord-Norge fredag, men i fremtiden skal ikke noe stå i veien for ham. Landslagssjefen skal «flytte fjell». stoppet av uvær i Nord-Norge fredag, men i fremtiden skal ikke noe stå i veien for ham. Landslagssjefen skal «flytte fjell».